DA Den Europæiske Unions Tidende CE 88/686

(2004/C 88 E/0705)

SKRIFTLIG FORESPØRGSEL E-0146/04

af José Ribeiro e Castro (UEN) til Kommissionen

(26. januar 2004) Om: Folkeafstemning i Venezuela

I overensstemmelse med den venezuelanske forfatning kan der afholdes folkeafstemning med henblik på at afsætte statschefer, når disse har siddet ved magten i halvdelen af deres valgperiode, idet det dog for at afholde en sådan folkeafstemning er nødvendigt at indsamle underskrifter fra mindst 20 % af de

11 millioner venezuelanske vælgere, hvilket svarer til omkring 2,6 millioner.

Med dette formål for øje afleverede den venezuelanske opposition som bekendt i august sidste år i alt 120 kasser indeholdende ca. tre millioner underskrifter til det nationale valgråd (CNE) for at kunne afholde en folkeafstemning med henblik på at afsætte præsident Hugo Chávez.

Ifølge medierne har myndighederne først for nylig meddelt, at verificeringen af de indsamlede underskrifter ville blive påbegyndt, hvilket synes at være endnu et åbenlyst forsøg på at forhale processen og dermed lægge hindringer i vejen for fuldt demokrati i landet.

Dette forhold og de vedvarende forhalingsmanøvrer har fået oppositionen til at sætte spørgsmålstegn ved CNE's habilitet, og den har allerede iværksat protestaktioner foran valgrådets hovedsæde.

Kommissionens bedes på den baggrund besvare følgende spørgsmål:

— Er den orienteret om disse forhold?

— Har den forsøgt at få de venezuelanske myndigheder til at garantere, at verificeringen af underskrifterne vil finde sted på ansvarlig og behørig vis?

— Er den villig til ud over den valgobservationsmission, den allerede har vedtaget at udsende, at undersøge og vurdere, om proceduren forud for verificeringen af underskrifterne er gennemført på behørig og retfærdig vis, hvis den skulle blive anmodet herom? Kunne dette være en opgave for den undersøgelsesmission, som der også allerede er truffet afgørelse om? Eller mener Kommissionen, at varetagelsen af denne opgave sammen med vurderingen af, om observation fra EU's side vil være tilrådelig, nyttig og mulig, vil kunne bringe dens indgriben i fare?

— Hvorledes vurderer Kommissionen de seneste måneders politiske udvikling i Venezuela?

Svar afgivet på Kommissionens vegne af Christopher Patten

(2. marts 2004)

I overensstemmelse med den venezuelanske forfatning kan der afholdes folkeafstemning med henblik på at afsætte offentligt valgte myndigheder, når halvdelen af deres mandatperiode er gået. Dette blev fastslået i den aftale, der blev undertegnet mellem regeringen og oppositionen den 29. maj 2003. Med dette for øje har oppositionen indsamlet underskrifter med henblik på at kræve afholdelse af en folkeafstemning for at afsætte præsident Hugo Chávez og 27 nationalforsamlingsmedlemmer, der er tilhængere af regeringen, og regeringstilhængerne har også indsamlet underskrifter for gennem en folkeafstemning at få afsat 37 nationalforsamlingsmedlemmer, der er tilhængere af oppositionen.

Det nationale valgråd (NEC) er for øjeblikket ved at verificere de underskrifter, der blev fremlagt den 19. december 2003 af oppositionen, og dem, der tidligere blev fremlagt af regeringstilhængerne; dette arbejde skulle have været afsluttet den 13. februar 2004, men er blevet forsinket indtil udgangen af februar eller begyndelsen af marts 2004. Hvis der foreligger et tilstrækkeligt stort antal underskrifter (mere end 2,4 millioner for at kunne afsætte præsidenten), skal NEC tilrettelægge en eller flere folkeafstemninger inden for 97 dage (udgangen af maj 2004). På denne baggrund er verificeringen af underskrifter af afgørende betydning. NEC gennemfører verificeringen under et betydeligt tidspres, men det har fået stor international støtte, herunder fra EU. Trods mindre vanskeligheder skrider processen fremad, selv om oppositionen har anklaget visse medlemmer af NEC for bevidst forhaling af arbejdet.

På opfordring af regeringen overvåger Organisationen af Amerikanske Stater (OAS) og Carter-Centret verificeringen af underskrifterne for at sikre processens gennemsigtighed og for at vise, at den finder sted på korrekt vis. Til at begynde med blev OAS og Carter-Centret kun opfordret til at overvåge to af de seks faser i verifikationsprocessen, men på anmodning af OAS blev invitationen udvidet til at omfatte samtlige faser.

Kommissionen yder finansiel støtte til OAS med henblik på gennemførelsen af aftalen af 29. maj 2003 til et beløb af 600 000 EUR. Herudover er Kommissionen ikke indblandet i processen, eftersom den hverken er blevet anmodet om at overvåge indsamlingen af underskrifter eller medvirke ved verificeringen af disse.

Kommissionen støtter NEC's bestræbelser for at overholde dets forfatningsmæssige forpligtelse til at verificere underskrifterne og har ingen grund til at tro, at NEC ikke skulle opfylde sine forpligtelser. Det er af stor betydning, at både regeringstilhængerne og oppositionen offentligt forpligter sig til at acceptere en afgørelse, der er i overensstemmelse med forfatningen og de demokratiske principper. EU har offentligt (erklæring af 22. december 2003) opfordret begge parter til at handle i overensstemmelse hermed. Præsident Chávez og visse dele af oppositionen har gjort dette, hvilket bidrager til at mindske mulige politiske spændinger.

Hvis NEC træffer den afgørelse, at der skal afholdes folkeafstemning om præsidentposten, vil Kommissionen, såfremt de venezuelanske myndigheder opfordrer EU til at medvirke som observatør, udsende en sonderende valgobservatørdelegation til Venezuela, som skal foreslå, om det vil være tilrådeligt, hensigtsmæssigt og muligt at udsende en fuldt udbygget EU-observatørdelegation i overensstemmelse med den praksis, der er anført i Kommissionens meddelelse om EU-bistand til valghandlinger og valgovervågning (1).

Kommissionen konstaterer med tilfredshed, at indsamlingen af underskrifter fandt sted i en atmosfære af tolerance og beherskelse, og håber, at den samme tolerante ånd vil gøre sig gældende under verifikations-processen og på det tidspunkt, NEC meddeler resultaterne.

(1) KOM(2000) 191 endelig udg.